
הכנסת השמונה עשרה






נוסח לא מתוקן

מושב שלישי

פרוטוקול 

מישיבת ועדת הכספים

יום שלישי, י"א באדר א' התשע"א (15 בפברואר 2011), שעה  12:00

סדר היום:

חוק המכס, הבלו ומס הקניה (ביטול פטור מיוחד) (תיקון), התש"ע-2010 –
מעקב אחר יישום החוק

נכחו:

חברי הוועדה:

משה גפני – היו"ר

יעקב אדרי

יצחק וקנין

אמנון כהן

אברהם מיכאלי

מוזמנים:

דורון ארבלי, ראש מינהל מכס, רשות המסים, משרד האוצר

עו"ד איריס וינברגר, סגנית היועץ המשפטי, רשות המסים, משרד האוצר

אברהם ירושלמי, משרד התחבורה והבטיחות בדרכים

נתנאל היימן, מנהל המחלקה לרגולציה בינלאומית, התאחדות התעשיינים

חזקיה ישראל, התאחדות התעשיינים

גיורא רוזן, מנכ"ל ארגון מנהיגות אזרחית

רועי שלזינגר, מנכ"ל מאשדוד בונדד

מאיר יפה, עמותת למען אח"י

ייעוץ משפטי:

שגית אפיק

מנהל הוועדה:

טמיר כהן

רשמה וערכה:

אהובה שרון – חבר המתרגמים בע"מ

חוק המכס, הבלו ומס הקניה (ביטול פטור מיוחד) (תיקון), התש"ע-2010 –
מעקב אחר יישום החוק

היו"ר משה גפני:


אני פותח את ישיבת ועדת הכספים. על סדר היום   חוק המכס, הבלו ומס הקניה (ביטול פטור מיוחד) (תיקון), התש"ע-2010 – מעקב אחר יישום החוק.

אמנון כהן:

לא מיישמים חוק במדינת ישראל.

היו"ר משה גפני:


למה? אני מקווה שכן.

אברהם מיכאלי:

כתבו שקשה ליישם חוקים.

היו"ר משה גפני:


אנחנו אישרנו בוועדת הכספים את החוק של חבר הכנסת מיכאלי וחבר הכנסת אמנון כהן לגבי הסיוע והפטורים ממכס. הדיון התקיים במרץ. ביקשנו לגבי הנושא של פטור ממכס על תרופות, על מכשירים רפואיים, על ביגוד וכל מה שנלווה לעניין הזה.

אמנון כהן:

היו צריכים להתקין צו ותקנות.

היו"ר משה גפני:


כדי שלא יהיו כאלה שירמו או שינצלו לרעה את הפטור, היה מדובר שיהיה צו ותקנות וזאת על מנת להסדיר את העניין הזה. היה מדובר על שבוע-שבועיים. זה היה במרץ.

אמנון כהן:

תדגיש, 2010.

היו"ר משה גפני:


כן, 2010. מרץ 2011 עוד לא הגיע.

אמנון כהן:

עוד חודש.

היו"ר משה גפני:


אני מבקש לעקוב אחרי העניין הזה. אגב, אני רוצה לומר לחברי הוועדה שאנחנו יושבים, הצוות של ועדת הכספים, אחרי כל מה שקרה בשנתיים האחרונות לגבי דברים שהממשלה צריכה לעשות. יש לי תחושה לא נעימה עם העניין הזה. יש לי תחושה שאנחנו מבקשים מהם לעשות משהו, ואותו דבר גם היה עם הקרן לעסקים קטנים, קרן לעסקים במצוקה, כל מיני נושאים.

אמנון כהן:

מה שטוב להם, הם מקבלים.

היו"ר משה גפני:


הוועדה לגיל פרישה לנשים, שבכלל מה שהולך לקרות עם העניין הזה, זה סיפור בפני עצמו. יש לי הרגשה שהממשלה מזלזלת בוועדה. יכול להיות שזאת הרגשה לא נכונה. יכול להיות שבגלל שנולדתי פרנואיד. יש לי תחושה  ולאו דווקא לגבי אגף כזה בממשלה או אגף אחר, אבל יש לי תחושה שעוזבים את הוועדה, אחרי שאנחנו מסכמים שבתוך שבועיים תעשו דברים מסוימים, האנשים הולכים בחזרה למשרד וצוחקים. יכול להיות שזה לא נכון לגבי הצחוק, אני לא בדקתי את זה, אבל אני חושב שגם את העניין הזה צריך לבדוק.

קריאה:


הם לא צוחקים. הם מגחכים.

יעקב אדרי:

הם לא מזלזלים בוועדה. הם מכבדים אותנו מכף רגל ועד ראש.

אמנון כהן:

ביקשנו להעלות את הבלו.

היו"ר משה גפני:


יש לי מין תחושה כזאת ואני הולך לעשות את זה עכשיו סדרתי. זאת אומרת, כל מה שהחלטנו שהוא אקטואלי ולא סודר או שאנחנו לא יודעים אם הוא סודר, אני מביא את זה לדיון ואנחנו נעקוב אחרי זה. לא יודע, יש לי תחושה כזאת, תחושה לא נעימה אבל אני מקווה שאני אתבדה.


חבר הכנסת אמנון כהן, בבקשה.

אמנון כהן:

אני מודה לאדוני שעקב ומודה גם ליועצת המשפטית של הוועדה, שגית, שהוציאה לנו נייר. אני אומר לך אדוני שלא פעם אנחנו כמחוקקים עוברים על העברת חוק מסוים במשך שלוש-ארבע שנים, החוק עובר ארבע קריאות ולפעמים צריך לאחר קבלת החוק להתקין איזה שהן תקנות. אני אומר לך אדוני היושב ראש שלא מזמן העברתי תקנות בוועדת החוקה כאשר החוק חוקק לפני ארבע שנים. זאת אומרת, לפני ארבע שנים החוק נכנס לספר החוקים של מדינת ישראל, אבל התקנות – ואני רצתי אחריהם וזה לא היה פשוט – הגיעו אחרי ארבע שנים. תגיד מגחכים, צוחקים, לא יודע, אבל כאן אדוני, כאשר דנו בהצעת החוק, אפילו הביאו לנו טיוטה של הצו ואמרו שרק צריכים מעט לשפץ אותו וזה ייקח עוד שבוע-שבועיים.

היו"ר משה גפני:


אז, במרץ.

אמנון כהן:

כן. הביאו טיוטה של הצו. אנחנו שמחנו על כך.

היו"ר משה גפני:


העירו את תשומת לבי גם אנשים מבחוץ אבל גם בצוות הוועדה. אני מטבעי איש פזיז ואנחנו סיימנו וממשיכים הלאה. עכשיו יש את חוק מרני על סדר היום ונראה. יש כל מיני דברים על סדר היום, אבל אני אומר לחברי הוועדה שאני עוקב עכשיו אחרי הדברים האלה. אני לא אוהב שמגחכים. לא איכפת לי עלי, אבל לא על חברי הוועדה.

אברהם מיכאלי:

אני רוצה לומר לך שעמותות התקשרו ושאלו איפה החוק.

היו"ר משה גפני:


נמצא כאן נציג העמותות?

גיורא רוזן:

מנהיגות אזרחית.

מאיר יפה:

מאיר יפה.

אברהם מיכאלי:

התקשרו אלי מהעמותות ושאלו. אמרו שבזמנו עשינו רעש גדול, חוקקנו חוק, אבל מה קורה. אמרתי להם שכנראה קרה משהו נוראי שהצו הזה לא נכנס לתוקף. אני בכלל לא ידעתי שבמשך שנה שלמה אפילו לא הוגש לנו צו מתקן.

היו"ר משה גפני:


לא שנה. 

אמנון כהן:

כמעט שנה.

היו"ר משה גפני:


11 חודשים. לא שנה.

אברהם מיכאלי:

בסדר, 11 חודשים ורבע. אני חושב שבאמת חבר הכנסת אמנון כהן צודק. אולי תפקידנו ככנסת לעקוב אחרי ביצוע החוקים שאנחנו מחוקקים. הגיע הזמן לנהוג כפי שאתה עשית וטוב יהיה עם כל יושבי ראש הוועדות יעשו זאת ויבדקו איפה הרבה מאוד חוקים שוכבים בספר החוקים אבל לא מבוצעים.

היו"ר משה גפני:


תודה. מאיר יפה.

מאיר יפה:

אני מעמותת למען אח"י ברמת בית שמש. אנחנו  בעצם מקבלים ביגוד מתורם בארצות הברית וזה כבר כמה שנים, עוד לפני שהחוק עבר. אנחנו מטפלים ב-300 משפחות שנמצאות מתחת לקו העוני ומתגוררות ברמת בית שמש, כולל תשעים הורים יחידים. העניין של ביגוד והנעלה מאוד חשוב להם כי יש להם אין סוף בעיות בשטח היום יומי וקשה להם להחזיק מעמד. אנחנו מחכים לביצוע החוק כי זה יעזור לנו מאוד. אני לא חושב שאנחנו צריכים לסמוך על תורם בארצות הברית ולכסות את כל ההוצאות כאשר זה מגיע.

היו"ר משה גפני:


למי אתם מסייעים?

מאיר יפה:

יש לנו חנות לביגוד אליה מגיעות עד 300 משפחות. 

היו"ר משה גפני:


משפחות במצוקה.

מאיר יפה:
 
כן. השיטה שלנו היא הוליסטית.

היו"ר משה גפני:


בסדר. הבנו את העיקרון. אתם מחכים לצו הזה.

מאיר יפה:

אנחנו מחכים כבר למעלה משנה, מאז החוק עבר. זה יכול לעזור לנו להגדיל את הביגוד ולעזור ליותר משפחות.

היו"ר משה גפני:


זאת אומרת, אם הממשלה מעלה את מחירי הלחם או מחירים כלשהם, אתם צריכים לעזור יותר.

מאיר יפה:

אנחנו עוזרים כמה שאפשר.

היו"ר משה גפני:


הבנתי. בסדר, לא צריך תשובה. בבקשה, מנהיגות אזרחית.

גיורא רוזן:

אני רוצה לומר שלושה דברים. קודם כל, מוזר שחלפה תקופה כל כך ארוכה וכפי שאנחנו רואים החוק לא נכנס לתוקף. אנחנו מקבלים פניות מעמותות, במיוחד בתחום הבריאות – פחות שמענו בהלבשה אבל יותר שמענו בתחום הבריאות – על זה  שגובים מהן מס. זה מקטין את היכולת שלהן לחלק לפחות מכשירי שמע, מכשירי סיוע לחולים וכולי. יש ירידה עצומה בתרומות, יש עלייה גדולה בעוני ואין כאן דרך אחרת אלא שהוועדה תפעיל את כל סמכותה כדי שהחוק הזה ייכנס וכדי שהתקנה הזאת תיכנס לפועל ולאלתר.

 נתנאל היימן:

התאחדות התעשיינים.  לגבי החוק עצמו. אני חושב שהממשלה עושה בשכל שהיא לוקחת את הזמן כי צריך לבדוק בדיוק את ההשלכות של החוק. אני שמח שהבחור עוזר ל-300 משפחות ואני בטוח שזאת מטרה נעלה, אבל יחד עם זאת יש הרבה עמותות שמנצלות את החוק הזה כדי להכניס סחורות לארץ ללא מכס ומצאנו מקרים כאלה גם בציוד רפואי, גם בתרופות, גם בהלבשה.

אברהם מיכאלי:

תן דוגמה.

היו"ר משה גפני:


לא, אני מבקש לא להפריע. כאן בוועדה אומרים הכל.

אברהם מיכאלי:

התאחדות התעשיינים תנהל בסוף את המדינה.

אמנון כהן:

מה זה מצאנו?

אברהם מיכאלי:

אחרי שחוקקנו ואחרי שעשינו.

היו"ר משה גפני:


מותר לו להגיד.

נתנאל היימן:

אני אומר שאם היינו עושים את התקנות תוך יומיים, היינו אומרים שהממשלה עשתה חוק תוך יומיים בלי לדון.

אברהם מיכאלי:

עושים צחוק מהכנסת.

אמנון כהן:

הם מפעילים לחץ.

נתנאל היימן:

פעם אחת יש באמת דיון מסודר ואנחנו יודעים שהם קיימו דיונים מסודרים, דיונים בין-משרדיים של כל הגורמים והם עושים את זה עם שכל וכך זה צריך להיות.

אברהם מיכאלי:

כל הכבוד.

יעקב אדרי:

זה בסדר, אבל כמה זמן זה צריך להימשך?

אמנון כהן:

החוק עבר ארבע קריאות, עבר שלוש שנים.

יעקב אדרי:

הם תוקעים את זה.

נתנאל היימן:

הערה אחרונה אדוני היושב ראש. יש יופי של מוצרים תוצרת הארץ ולא חייבים לייבא את זה מחוץ לארץ. המוצרים הם בלי מכס והכל חופשי וגם עם איכות מעולה.

היו"ר משה גפני:


זאת אומרת, אתה תומך בממשלה. זה בסדר. כל הכבוד. חב ר הכנסת וקנין.

יצחק וקנין:

אני לא משתתף בהצבעה.

אברהם מיכאלי:

הוא בזמנו היה נגד החוק.

יצחק וקנין:

אני הייתי נגד החוק לאורך כל הדרך. כשאני התנגדתי, לי היה איזה עניין ואמרתי שאני חושב שאני פוחד מהדלת המסתובבת מאחר שהחוק עדיין לא נכנס לתוקף, אז ממה נפשך שעמותות הביאו והכניסו? מה זה שייך? הם שילמו את כל המכס ועד היום העמותות משלמות. אני בין אלה שבזמנו היה לי ארגון גדול – היום אין לי – ואני יכול לומר לך באחריות מלאה שהיינו מביאים 15 אלף תיקים מיפן, משלמים את כל המכס ואת כל מה שצריך. אין לך מה לומר לא כיוון שזה בכלל לא נכון כי החוק לא נכנס לתוקף והסחורות שנכנסו, שולם עליהן מכס. אם הפטור יתחיל, הוא יתחיל רק מהיום. לכן מה שאמרת, אין לו שום בסיס.

נתנאל היימן:

יש חוקים אחרים.

יצחק וקנין:

דרך אגב, אני התנגדתי כשהיה לי ארגון כי פחדתי שלפני עיוור לא תשים מכשול. אמרתי את הדברים לפני חמש שנים בוועדת הכספים. אמרתי אותם כאן. בסופו של דבר המדינה החליטה מה שהיא החליטה וזה עניין שלה. אני לא משתתף בהצבעה גם היום.

היו"ר משה גפני:


אין הצבעה. זה דיון מעקב.

יצחק וקנין:

בסדר. בכל מקרה אמרתי את הדברים.

היו"ר משה גפני:


אתה פעם ראשונה בוועדה?

דורון ארבלי:

יכול להיות.

היו"ר משה גפני:


אני בירכתי אותך על התפקיד?

דורון ארבלי:

כבר שלוש שנים אני בתפקיד. אתה מתבלבל עם ערן שהחליף את בועז סופר.

היו"ר משה גפני:


לא. אתה שלוש שנים בתפקיד?

דורון ארבלי:

ראש מינהל המכס שלוש שנים.

היו"ר משה גפני:


בכל מקרה אני מברך אותך. ברכות אפשר גם אחרי שלוש שנים.

דורון ארבלי:

אני מודה לך.

אמנון כהן:

איפה המחליף של בועז?

דורון ארבלי:

ערן, הוא לא צריך להיות כאן.

היו"ר משה גפני:


זה לא קשור לזה. זה המכס.

אמנון כהן:

הוא הביא אז את הנושא.

היו"ר משה גפני:


אז הוא הביא.

דורון ארבלי:

נכון, אתה צודק. 

יצחק וקנין:

זה  היה בתקופה של בועז.

דורון ארבלי:

אדוני, איזה ברכה לקבל?
היו"ר משה גפני:


את כל הברכות שאתה רוצה.

דורון ארבלי:

את ה-מי שברך בו פתחתם?

אמנון כהן:

אם בועז היה בתפקיד, הדבר הזה היה נגמר. עכשיו קחו את זה בחשבון.

דורון ארבלי:

אני לא בתפקיד של בועז, לא החלפתי אותו והוא לא החליף אותי.

היו"ר משה גפני:


מר היימן מהתאחדות התעשיינים, אנחנו כל הזמן בוועדה מסייעים לתעשיינים, על כל פנים משתדלים. אנחנו גם פועלים בעניין הזה. אני לא נכנס אתך לוויכוח הזה בכלל. סוף כל סוף מצאתי בשבוע הבא מישהו שתומך בממשלה. זה בסדר. זאת שמחה בשבילי. אנחנו חיים במשטר דמוקרטי ובמשטר דמוקרטי התהליך מתקבל בהחלטות של רוב קולות. זאת אומרת, עושים חוק, קובעים מה הנהלים ואיך מתקדמים עם העניין הזה ומכאן ואילך מפסיק הדיון האידיאולוגי. זאת אומרת, אנשי הביצוע בממשלה, אם הם משנים מרוח החקיקה עליה דובר כאן, זאת כבר פגיעה במשטר הדמוקרטי. אתה יכול לקיים את הדיון הזה, אתה יכול לבקש מאחד מחברי הכנסת שיביא הצעה לתקן את החוק כך שיקנו כחול-לבן ולקנות את זה  רק מהתעשיינים בארץ ויש כאן מוצרים מצוינים. אנחנו הרי שותפים לחקיקה בלתי פוסקת של קניית מוצרי כחול-לבן ועשינו את זה עם מערכת הביטחון, עם שירות בתי הסוהר ועם הרבה מאוד דברים. זה בסדר. אנחנו לא שם בכלל. 


אני מקבל את המצב הדמוקרטי. למשל, אני הגשתי הצעת חוק. היום אם מישהו נמצא במשרד בתל אביב והוא רוכש סחורה בסין ומעביר אותה לארצות הברית, אם המטוס נוחת כאן וממשיך לארצות הברית, הוא פטור ממע"מ אבל אם המטוס נוסע ישר מסין לארצות הברית, הוא חייב במע"מ. הגשתי הצעת חוק. זה לא יכול להיות כי הרי יעבירו את המשרדים לקפריסין אבל המכס התנגד וועדת השרים לחקיקה דחתה את החוק שלי ביום ראשון. היא דחתה כי אני בקואליציה. אם הייתי חבר אופוזיציה, היא הייתה מאשרת. 


אני לא מבין למה ולא מבין איך, אבל אני מקבל. מר היימן, אין דיון יותר.

חזקיה ישראל:

אני רוצה להבהיר משהו.

היו"ר משה גפני:


בסדר, רק רגע. אני מקבל את ההחלטה ולא הבאתי את זה. אני הייתי צריך להביא את זה מחר למליאת הכנסת, זה נשמע הגיוני, אנשים פנו אלינו, זה הרי יפגע באנשים במדינת ישראל והרי מה שיקרה זה שייקחו את העובדים שנמצאים במשרד הזה ופשוט יעבירו אותם לקפריסין או ליוון ומשם המטוס ייסע מסין לארצות הברית. בסדר. זאת עמדת המכס וכתוצאה מכך זאת עמדת הממשלה ואני הרמתי ידיים. אני מבקש עכשיו אולי לערער. אני חושב שאני עוזר למדינת ישראל ואני חושב שהם מזיקים אבל אנחנו חיים במשטר דמוקרטי ואנחנו חיים על פי רוב. את החוק הזה קיבלה מליאת הכנסת. ועדת הכספים הכינה את החוק לקריאה שנייה ושלישית והוא עבר במליאת הכנסת. התחייבה הממשלה להביא צו. הרי היינו יכולים לעשות את הצו בחוק ואז בכלל לא היה דיון עכשיו. אמרנו שקיבלנו את עמדת הממשלה שיכולים להיות כאן דברים ולכן בסדר, נחכה שבוע-שבועיים. כבר היה נוסח הצו כאן על השולחן. אני מקווה שיהיה צו.


חזקי, רצית לומר משהו?

חזקיה ישראל:

רציתי להבהיר. אנחנו לא התנגדנו לחוק אבל בכל אופן מה שהתכוון היימן לומר זה שאנחנו רצינו להביע את החשש שמא תהיה זליגה לכיוון השוק המקומי. אנחנו לא מתנגדים לחוק.

אמנון כהן:

לכן היו צריכים להביא תקנות.

דורון ארבלי:

שמי דורון ואני ראש מינהל המכס.

אמנון כהן:

הבאת את הצו?

היו"ר משה גפני:


עזוב. תן לו להתייחס. אולי הוא לא הביא. מה אתה מעליב אותו?

אמנון כהן:

הצו לא צריך לבוא לכאן אלא הוא נכנס אוטומטית.

היו"ר משה גפני:


בדיוק. אנחנו אמרנו שלא צריך אישור של הוועדה.

דורון ארבלי:

אני לא נעלב. אני רק רוצה לומר לאדוני ולחברי הוועדה שגם אנחנו חשבנו שהדברים הם פשוטים. כשהגענו לדיון הראשון – אני לא הייתי אלא בועז היה – הבאנו כבר העתק מהצו כפי שאתה ציינת כי חשבנו שהדברים הם פשוטים. כשחפרנו בדבר וניסינו להתקין את התקנות, התברר שהדברים לא פשוטים כלל ועיקר. הווה אומר, המשרדים האחרים – משרד הרווחה, משרד התעשייה, משרד הבריאות וגם אנחנו – לא היינו מתואמים לקראת הדיון הראשון אחרי שהחוק עבר, אחרי שהכנסת אישרה. מסתבר שיש בעיות תפעוליות, מסתבר שגם חברי הוועדה עצמם חששו מנושא של זליגה ואתה העלית את זה בפרוטוקול ברחל בתך הקטנה. יש חשש אמיתי.

אמנון כהן:

זאת לא מטרת המחוקק.

דורון ארבלי:

אני יודע. לכן להתקין תקנות חדשות על תחום חדש שלא אנחנו מכירים אותו ולא המשרדים האחרים יודעים איך לתפעל את הנושא הזה, זה לקח זמן. כשראינו שהנושא אורך יתר על המידה, הקמתי ועדה וביקשתי מכל המשרדים, מהמנכ"לים של כל המשרדים, לשלוח נציגים ובאמת הם נענו לכך. משרד הרווחה, משרד התעשייה, משרד הבריאות ואנחנו ישבו על המדוכה שלושה חודשים והנה, יש לי דוח סיכום של הוועדה, ואני שמח שבאמת הם סיימו את העבודה ואנחנו לקראת הישורת האחרונה גם בנושא של התקנות, ניסוח התקנות, כי דרך הפעולה הזאת כבר סגורה עם כל המשרדים. יש לנו לשבת על נושא של המחשוב שזה עניין של שבועות מספר, איך להכניס את זה למחשב על מנת שהתפעול והאכיפה יהיו סגורים ולשבת  עם אגף התקציבים כי כמובן  אתה מכניס לאכיפה או לביקורת 1,350 עמותות שעד היום אף אחד לא טיפל בהן ואף אחד לא יודע מה הן הולכות להביא

אמנון כהן:

לא כולן עוסקות בזה.

דורון ארבלי:

1,350 עמותות שמטפלות בזה שכן ייבאו. זה מצריך שינוי.

אמנון כהן:

לא כולן עוסקות בזה.

דורון ארבלי:

כולן.

אמנון כהן:

יש 4,000 עמותות.

דורון ארבלי:

כולן ייכנסו בשער הזה. כשהשער ייפתח, כולן ייכנסו בו.

יעקב אדרי:

אתה יכול לתת לנו לוח זמנים?

דורון ארבלי:

שוב אני אומר, אנחנו כרגע עומדים בשני תהליכים. האחד, מול המערכות הפנימיות שלנו, המחשוב, שאלה תהליכים הרבה יותר קצרים, ואחד מול אגף התקציבים. אני מאמין שמול אגף התקציבים זה ייקח קצת יותר זמן. יש כאן בעיות תפעוליות של כוח אדם.

יעקב אדרי:

עכשיו אני שומע שיש בעיות תפעוליות של כוח אדם. זה יכול לקחת הרבה זמן.

דורון ארבלי:

לא, לא ייקח הרבה זמן.

אברהם מיכאלי:

אדוני היושב ראש, אני חושב שאתה היית עדין בדברים שאמרת על הדמוקרטיה. אנחנו כרגע רואים מי בדיוק שולט במדינה.

היו"ר משה גפני:


כך לימדו אותי בכולל. לא למדתי באוניברסיטה על הדמוקרטיה.

אברהם מיכאלי:

אנחנו כאן רואים איך אפשר לחוקק חוקים ולא לבצע אותם. אנחנו נחכה הרבה מאוד זמן עד שהחוק הזה יבוצע. לכן אדוני היושב ראש, יש לי בקשה אליך. מכיוון שיש כאן עוד כמה חוקים שהממשלה מבקשת במסגרת הוועדה הזאת, בוא נשקול כרגע מה אנחנו צריכים לעשות. אני אשקול את זה אצלי בוועדות האחרות.

היו"ר משה גפני:


רבותיי, אני מבקש לסכם את העניין. אני מקבל את הדברים שלך וזה בסדר גמור. אני מבין שיש בחינה של הדברים.

דורון ארבלי:

בחנו.

היו"ר משה גפני:


בחנתם בוועדה והכל בסדר. אני חושב שבמשרד האוצר היה צריך לחשוב שיש גם כמה כאלה שבמקרה הם גם חברי כנסת והם גם חברי ועדת הכספים ואתם אמרתם להם שבתוך שבוע-שבועיים העניין הזה יסתיים. אם נתקלתם בקשיים, הייתם צריכים – כמו שאתם יודעים לעשות במקרים אחרים – להרים טלפון ולומר או למנהל הוועדה או ליועצת המשפטית של הוועדה או ליושב ראש הוועדה  ולומר שיש בעיה.

אמנון כהן:

או למציעי החוק.

היו"ר משה גפני:


או למציעים של החוק. עובר חודש, חודשיים, שלושה חודשים, בסדר. לא מצליחים, לא מצליחים. לא עשיתם את זה. אני מבין את כל הקשיים ואני מבקש שתסיימו את זה. 
אנחנו נמתין לכם.


את הסעיף הבא בסדר היום אני לא מביא לדיון אלא נחכה גם אתו. תודה רבה. הישיבה נעולה.

אמנון כהן:

ואני מבקש לא להעלות אותו עד שהנושא הזה לא ייפתר.

הישיבה ננעלה בשעה 12:20

